"መንግስት ልጃችን የታሰረበትን ቦታ ይንገረን" ሲሉ የጋዜጠኛ ታምራት ነገራ ቤተሰቦች ጠየቁ። አማራ ሚዲያ ማዕከል/አሚማ ታህሳስ 2 ቀን 2014 ዓ.ም አዲስ አበባ ሸዋ ጋዜጠኛ ታምራት ነገራ የት እንደታሰረ ማወቅ አለመቻሉን የዘገበው ጋዜጠኛ ይድነቃቸው ከበደ ነው። የተራራ ኔትዎርክ ዋና አዘጋጅ ጋዜጠኛ ታምራት ነገራ ታህሳስ 1 ቀን 2014 ከመኖሪያ ቤቱ ወደ ሶስተኛ ፖሊስ ጣቢያ ቢወሰድም እስካሁን የት እንደታሰረ ለማወቅ እንዳልቻሉ ቤተሰቦቹ አስታውቀዋል ብሏል። በእለቱ የአዲስ አበባ ፖሊስ ኮሚሽን ለመጠየቅ ቤተሰቦቹ ቢሄዱም ወደ ኦሮሚያ ፖሊስ ተዛውሯል ተብለው 6 ኪሎ ወደ ሚገኘው የኦሮሚያ ፖሊስ መምሪያ የሄዱ ቢሆኑም ወደዛ እንዳልተዛወረ ተነግሯቸው ተመልሰው ነበር። ታህሳስ 2 ቀን 2014 ደግሞ ቤተሰቦቹ ወደ ኦሮሚያ ፖሊስ መምሪያ የሄዱ ቢሆኑም ጉዳዩን የያዘው የኦሮሚያ ፖሊስ በመሆኑ ግሎባል አካባቢ በሚገኘው የክልሉ ፖሊስ ኮሚሽን ሄዳችሁ አጣሩ ተብለው ቢሄዱም እዛም እንዳልመጣ ነው የተነገራቸው ። ይልቅኑም ወደ ቡራዩና ገላን ከተሞች ሄዳችሁ አጣሩ የተባሉት የታምራት ቤተሰቦች በቡራዩ ከተማ በሚገኙ ሶስት ፖሊስ ጣቢያዎች በተጨማሪም ገለን ከተማ ወደ ሚገኘው ኦሮሚያ ፖሊስ ኮሚሽን ቢያቀኑም ማግኘት እንዳልቻሉ ገልፀዋል። ከዚህ በተጨማሪም ሜክሲኮ የሚገኘውን የፌደራል ፖሊስ ኮሚሽን ቢያናግሩም ጉዳዩን የያዘው የኦሮሚያ ክልል በመሆኑ እኛጋ አልመጣም የሚል ምላሽ ተሰጥቷቸዋል። በመሆኑም ከትናንት ጀምሮ ያለበትን ቦታ ለማወቅና ለመጠየቅ እየተንከራተቱ መሆኑን የገለፁት ቤተሸቦቹ ፤ መንግስት ልጃችን የታሰረበትን ቦታ እንዲነግረን ሲሉ ጠይቀዋል።
Source: Link to the Post